આ અંગે પ્રાપ્ત થતી વિગત અનુસાર મોરબીમાં રહેતા અને પેકેજીંગ એન્ડ સિરામીક ફેક્ટરીના માલીક અવચરભાઇ ડાયાભાઇ પટેલ (ઉ.વ.૫૯) બીપીની સમસ્યાથી પીડાતા હતા. ૨૮ જૂનના રોજ તેમની તબિયત લથડતાં રાજકોટની ખાનગી હોસ્પિટલમાં દાખલ કરવામાં આવ્યા હતા. પ્રાથમિક તબક્કે તમામ રિપોર્ટ નોર્મલ આવ્યા હતા. પરંતુ અવચરભાઇની તબિયતમાં કોઇ સારો નોંધાતો ન હતો. પરિણામે બીજી વખત રિપોર્ટ કરાવવામાં આવતાં બીપીને કારણે તેમનાં મગજને ઘણું નુકસાન પહોંચ્યુ હોવાનું તબીબોનાં ધ્યાનમાં આવ્યું હતું. અવચરભાઇની ત્રણ દીકરીઓમાંથી એક દીકરી ડો.આશા અને તેમના પતિ ડો.આકાશ પટોળીયા પણ મુંબઇમાં તબીબ તરીકે પ્રેક્ટીસ કરતાં હોવાથી પરિસ્થિતિની ગંભીરતા પામી ગયા હતા. બ્રેઈન ડેડ અવચરભાઇનાં અંગોનું દાન ધરી અન્યની જીંદગી બચાવવાનું નક્કી કરતાં તેમનાં પત્ની ઉર્મિલાબેન, તેમની દીકરીઓ ભારતીબેન અશોકભાઇ ભાગીયા, વંદનાબેન નિર્ભયભાઇ ભાગીયા, ડો.આશા તેમના પતિ ડો. આકાશ પટોળીયા અને અવચરભાઇના ભાઇઓ હેમરાજભાઇ અને અમરશીભાઇ પટેલે અંગદાન માટે મંજુરી આપતાં લીવર, બન્ને કીડની અને આંખોનું દાન કરવામાં આવ્યું હતું.